Document ID: 32009D0072

KOMISJONI OTSUS,
15. detsember 2008,
millega luuakse maksesüsteemide turu eksperdirühm
(2009/72/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
Ühenduse üks peamistest eesmärkidest on tagada, et siseturg, mille oluline osa on makseteenused, toimib korralikult. Kiire innovatsiooni ja tehnikaarengu taustal on siseturu seisukohast oluline omada mõistlikku, kasutajasõbralikku, tõhusat ja turvalist maksesüsteemi, mis on ühtviisi kasulik nii teenuste pakkujatele kui ka kasutajatele.
(2)
Vastavalt parema õigusloome põhimõtetele pöörab komisjon suurt tähelepanu põhjalikule konsulteerimisele eri sidusrühmadega, eelkõige makseteenuse pakkujatele ja kasutajatele, töötades selleks välja maksesüsteeme käsitleva poliitika. Sellel eesmärgil võib komisjonil tekkida vajadus kasutada nõuandeorganisse kuuluvate asjatundjate teadmisi.
(3)
Seepärast on vaja moodustada maksesüsteemide valdkonna eksperdirühm ning määrata kindlaks selle ülesanded ja struktuur.
(4)
Oma valges raamatus „Finantsteenuste poliitika (2005-2010)” rõhutab komisjon kasutajate proportsionaalse esindatuse suurt tähtsust. Selles küsimuses peaks eksperdirühm tänu huvitatud poolte sobivale esindatusele olema komisjonile kasulik.
(5)
Eksperdirühm peaks koosnema isikutest, kellel on maksesüsteemide valdkonnas piisav pädevus. Samas peaks sellesse kuuluma üksnes erasektori sidusrühmad, kuna ametiasutustel ja keskpankadel on oma maksesüsteemidealane nõuanderühm.
(6)
Eksperdirühm peaks aitama komisjonil ette valmistada ja rakendada maksesüsteeme käsitlevat poliitikat.
(7)
Uue eksperdirühma liikmete jaoks tuleks ette näha teabe avaldamise eeskirjad, ilma et see piiraks komisjoni otsusega 2001/844/EÜ, ESTÜ, Euratom (1) komisjoni kodukorda lisatud turvaeeskirjade kohaldamist.
(8)
Eksperdirühma liikmete isikuandmete töötlemisel tuleks lähtuda Euroopa Parlamendi ja nõukogu 18. detsembri 2000. aasta määrusest (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, (2)
ON TEINUD JÄRGMISE OTSUSE:
Artikkel 1
Maksesüsteemide turu eksperdirühm
Käesolevaga moodustatakse maksesüsteemide turu eksperdirühm (edaspidi „eksperdirühm”).
Artikkel 2
Ülesanded
Kõnealuse eksperdirühma ülesanded on järgmised:
a)
aidata komisjonil ette valmistada õigusakte või poliitilisi algatusi, mis käsitlevad maksesüsteeme, sealhulgas makseteenuste pakkujate ja kasutajatega seotud pettuste ennetamist;
b)
esitada ülevaade kõnealuse poliitika praktilise rakendamise kohta;
c)
vahetada kogemusi ajakohastatud hea tava kohta ning tagada turgu kahjustada võivate probleemide tuvastamine.
Artikkel 3
Konsulteerimine
Komisjon võib eksperdirühmaga konsulteerida igas maksesüsteemidega seotud küsimuses, sealhulgas makseteenuste pakkujate ja selle kasutajatega seotud pettuste ennetamine.
Artikkel 4
Koosseis - ametisse nimetamine
1. Eksperdirühm koosneb kuni 50 liikmest.
2. Komisjon nimetab ametisse eksperdirühma liikmed artiklis 2 osutatud valdkonna ekspertide hulgast pärast kandideerimiskutse avaldamist, mis on suunatud järgmistele ringkondadele:
a)
makseteenuste pakkujate esindajad, sealhulgas äriühingud ja ühendused;
b)
makseteenuste kasutajate esindajad, sealhulgas äriühingud ja ühendused;
c)
maksepettuste ennetamisega seotud eraõiguslike asutuste esindajad;
d)
artiklis 2 osutatud valdkonnas akadeemilise tausta või tunnustatud pädevusega eraisikud.
3. Teises lõikes osutatud liikmed esitavad kirjaliku kandideerimisavalduse.
4. Komisjon hindab sõltumatute ekspertide sobivust järgmiste kriteeriumide alusel:
a)
asjaomased tõendatavad teadmised ja pädevus rühmale antud ülesannetes;
b)
hiljutised praktilised teadmised ja kogemused;
c)
finantsvaldkonnas üldkasutatava keele valdamine tasemel, mis võimaldaks eksperdil osa võtta aruteludest ja koostada aruannete eelnõusid kõnealuses keeles.
Kandideerimisavaldusele tuleb lisada dokumendid, mis tõendavad, et ekspert vastab käesolevas lõikes sätestatud tingimustele.
5. Komisjon nimetab ametisse eksperdid, pidades silmas vajadust esindada kõikide asjaomaste sidusrühmade huvisid. Lisaks tagab komisjon liikmete valikul makseteenuste kasutajate proportsionaalse esindatuse, laia geograafilise esindatuse ning meeste ja naiste tasakaalustatud osalemise.
6. Soovitatud eksperdid, kes loeti eksperdirühma kuulumiseks sobivaks, kuid keda liikmeks ei nimetatud, võidakse kanda reservnimekirja, mida komisjon võib kasutada asendusliikmete ametisse nimetamiseks.
7. Kohaldatakse järgmisi sätteid:
a)
makseteenuste pakkujate, kasutajate või maksepettuste ennetamisega seotud eraõiguslike asutuste esitatud liikmed nimetatakse ametisse huvitatud pooltena;
b)
akadeemilise tausta või tunnustatud pädevusega liikmed nimetatakse ametisse isikuliselt;
c)
eksperdirühma liikmete volitused hakkavad kehtima alates rühma esimesest koosolekust; liikmed jäävad ametisse kuni asendusliikme nimetamiseni või oma ametiaja lõpuni;
d)
liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida käesolevas artiklis või EÜ asutamislepingu artiklis 287 sätestatud tingimusi, võidakse ülejäänud ametiajaks asendada;
e)
liikmed, kes on määratud ametisse isikuliselt, kirjutavad igal aastal alla kohustusele tegutseda avalikes huvides ning avaldusele erapooletust kahjustada võivate huvide puudumise või olemasolu kohta;
f)
liikmete nimed avaldatakse Euroopa Komisjoni eksperdirühmade registris ning siseturu ja teenuste peadirektoraadi veebilehel; liikmete nimed kogutakse, töödeldakse ja avaldatakse vastavalt määrusele (EÜ) nr 45/2001.
Artikkel 5
Töökorraldus
1. Eksperdirühma eesistuja on komisjoni esindaja.
2. Kokkuleppel komisjoniga võib moodustada alarühmi, kes tegelevad eriküsimuste lahendamisega eksperdirühma kehtestatud pädevusraamistiku piires; kõnealused alarühmad lõpetavad oma tegevuse kohe, kui nad on oma ülesande täitnud.
3. Komisjoni esindaja võib kutsuda eksperdirühma ja alarühmade töös osalema konkreetset pädevust omavaid eksperte ja vaatlejaid.
4. Eksperdirühma või alarühma aruteludes osalemisel saadud teavet, mis on komisjoni arvates konfidentsiaalne, ei tohi avaldada.
5. Üldjuhul koguneb eksperdirühm ja alarühmad komisjoni tööruumides vastavalt komisjoni kehtestatud korrale ja ajakavale. Komisjon tagab eksperdirühmale sekretariaaditeenused. Komisjoni ametnikud, kes tunnevad valdkonna vastu huvi, võivad osaleda rühma või selle alarühmade koosolekutel.
6. Eksperdirühm võtab oma töökorra vastu komisjoni poolt vastu võetud standardse töökorra standardeeskirjade alusel.
7. Komisjon võib eksperdirühma mis tahes kokkuvõtteid, järeldusi, osalisi järeldusi või töödokumente avaldada Internetis asjaomase dokumendi algkeeles.
Artikkel 6
Koosolekutega seotud kulud
1. Komisjon hüvitab liikmetele, ekspertidele ja vaatlejatele eksperdirühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
2. Ekspertide ja vaatlejate tööd ei tasustata.
3. Koosolekute kulud hüvitatakse aastaeelarve piires, mille eraldavad eksperdirühmale komisjoni asjaomased talitused.
Brüssel, 15. detsember 2008

Labels: 18
9
15